สินทรัพย์ประกันพุ่ง2.3ล้านล.
คปภ.เผย 8 เดือนสินทรัพย์ประกันโต 49%
9 พ.ย. 2555

คปภ.เผย 8 เดือนสินทรัพย์ประกันโต 49% 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า สินทรัพย์รวมของธุรกิจประกันภัยในช่วงเดือน ม.ค.ส.ค.ที่ผ่านมา มีอัตราเพิ่มขึ้นถึง 49.8% เป็น 2.32 ล้านล้านบาท ช่วงเดือนมกราคม ถึง สิงหาคม 2555 ธุรกิจประกันภัยมีการขยายตัวอย่างต่อเนื่องทำให้มีเบี้ยประกันภัยรับโดยตรงรวมทั้งสิ้น 358,521 ล้านบาท ขยายตัวจากช่วงเดียวกันของปีก่อนร้อยละ 19.48 
โดยเป็นสินทรัพย์ของประกันชีวิต 1.64 ล้านล้านบาท เพิ่มขึ้นจากช่วงเดียวกันของปีก่อน 21.3% และเป็นสินทรัพย์ของประกันวินาศภัย 6.84 แสนล้านบาท เพิ่มขึ้นจากช่วงเดียวกันของปีก่อน 24.4% 
อย่างไรก็ตาม จากบันทึกรายการสำรองประกันภัยส่วนที่เรียกคืนจากการประกันภัยต่อในรายการสินทรัพย์อื่น ส่งผลให้รายการสินทรัพย์อื่นเพิ่มขึ้นจากช่วงเดียวกันของปีก่อน 3.32 แสนล้านบาท สินทรัพย์ลงทุนของธุรกิจประกันภัยเดือน ส.ค.ที่ผ่านมา มีทั้งสิ้น 1.74 ล้านล้านบาท เพิ่มขึ้นจากช่วงเดียวกันของปีก่อน 20.4% คิดเป็นสัดส่วน 75.1% ของสินทรัพย์รวม 
ทั้งนี้ แบ่งเป็นสินทรัพย์ลงทุนของประกันชีวิต 1.56 ล้านล้านบาท เพิ่มขึ้นจากช่วงเดียวกันของปีก่อน 21.3% โดยสินทรัพย์ลงทุนส่วนใหญ่เป็นสินทรัพย์ที่มีความเสี่ยงต่ำ จำนวน 1,329,765 ล้านบาทมีสัดส่วน 85% ของสินทรัพย์ลงทุน โดยเป็นการลงทุนในพันธบัตร 61% ของสินทรัพย์ลงทุน ขณะที่สินทรัพย์ลงทุนของประกันวินาศภัยมี 1.83 แสนล้านบาท เพิ่มขึ้นจากช่วงเดียวกันของปีก่อน 13.4% สินทรัพย์ลงทุนส่วนใหญ่เป็นสินทรัพย์ที่มีความเสี่ยงต่ำคิดเป็นสัดส่วน 68% ของสินทรัพย์ลงทุน โดยลงทุนในเงินฝากธนาคารสูงสุด 30% ของสินทรัพย์ลงทุน